Es tracta d'un instrument pioner a Europa, en funcionament des de 2010
El nou Protocol de cribratge, diagnòstic i tractament de la malaltia de Chagas en dones embarassades llatinoamericanes i en els seus fills suposa un pas més per al control de la malaltia en la transmissió per via materna.
Amb l'actualització d'aquest programa pioner en països no endèmics, iniciat el 2010, Catalunya avança cap a l'eliminació de la malaltia de Chagas congènita, d'acord amb les estratègies marcades per l'Organització Mundial de la Salut (OMS).
Prova de reacció en cadena per a la polmerasa (PCR)
El nou protocol del Chagas incorpora la prova de la reacció en cadena per a la polimerasa (PCR).
Aquest test, dut a terme quan els nadons de mare amb diagnòstic positiu per Chagas tenen el mes de vida, facilita la detecció precoç de la malaltia.
Priorització del diagnòstic i la vigilància d'altres fills quan es diagnostica un una dona embarassada
La segona novetat és la priorització del diagnòstic i la vigilància d'altres fills des del moment en què es diagnostica Chagas en la dona embarassada per tal de realitzar el tractament el més aviat possible en els casos amb diagnòstic positiu.
Reforç de la vigilància i el control de la malaltia
Per últim, el nou protocol reforça la vigilància i el control de la malaltia de Chagas amb l'obligatorietat de declarar el microorganisme que la provoca, anomenat Trypanosoma cruzi, al Sistema de notificació obligatòria de Catalunya (SNMC).
El Protocol de cribratge, diagnòstic i tractament de la malaltia de Chagas en dones embarassades s'adreça a pacients originaris de qualsevol dels 21 països endèmics de la malaltia.
També a dones embarassades amb mare originària d'aquestes zones, encara que la pacient no hi hagi nascut i a dones embarassades que hagin estat més d'un mes en països endèmics.
Nota de premsa sobre la jornada de presentació del Protocol celebrada el 13 de desembre de 2018
Segons dades analitzades del Programa de prevenció i control de la malaltia de Chagas congènita a Catalunya, entre els anys 2010 i 2016 la taxa de prevalença en les dones embarassades procedents dels països on la malaltia de Chagas és endèmica és del 2,8%.
Entre la població d'origen bolivià, la taxa arriba fins el 15,7%.
La taxa de transmissió congènita a Catalunya, és a dir, de mare a fill, és del 3,7%.
Amb una taxa de cobertura del Programa del 86%, s'ha fet cribratge per aquesta malaltia a unes 40.000 dones gestants, de les quals 1.078 han donat un resultat positiu i han rebut tractament.
Quant als nadons, se n'han controlat 767, dels quals 28 han resultat positius.
També s'han analitzat 212 germans, dels quals 14 han donat positiu.
Tots els casos positius han rebut tractament.
El diagnòstic precoç de la malaltia de Chagas és fonamental, ja que quan s'administra el tractament durant el primer any de vida, la probabilitat de curació és pràcticament del 100%.
La malaltia de Chagas la causa un paràsit, el Trypanosoma cruzi, transmès per la picada d'una xinxa.
Tot i que en el 60% dels casos la persona infectada no presenta símptomes, pot afectar el sistema nerviós i provocar lesions importants a l'esòfag, al cor o a l'intestí gros.
La malaltia de Chagas és endèmica a Amèrica Llatina, on l'insecte transmissor es troba en zones rurals i semirurals de 21 països.
La infecció per Chagas també es pot transmetre durant l'embaràs, de mare a nadó, per transfusions de sang o per transplantaments d'òrgans o teixits.